**Lesja historielag - årsmelding 2019**

**Medlemmer**

I 2019 hadde Lesja Historielag 162 medlemmar, av desse tre æresmedlemmar.

**Årsmøtet 2019**

Årsmøtet vart halde på Solheim, Lesjaverk onsdag 27. mars med 25 frammøtte. Sigve Heidsve og Arne Bakken frå kulturskulen opna møtet med spenstig gitarspel.

Innkalling og sakliste vart godkjent, Oddvar Romundset vart vald til møteleiar og Aagot Sørumgård Botheim til møtesekretær. Årsmelding, rekneskap og revisjonsrapport for 2018 vart referert og godkjent. Medlemskontingenten for 2019 vart uendra.

*Val*: Ola Jo Botheim leia valet. Kjell Erik Meiningen, Oddvar Romundset, Rolf Sørumgård og Einar Morken vart attvald i styret for 2 år. Marit Kolstad, Peder Bjorli og Aagot Sørumgård Botheim var ikkje på val. Vara til styret i 1 år: KM Bjørneby, Jorunn Krokrud og Arne Staurust.

Oddvar Romundset vart vald til leiar for 1 år. Valnemnd: Inger Marie Nyløkken (leiar), Ola Jo Botheim og Aud Einbu. Revisorar: Arne Mohn og Arnhild Selsjord. Vara: Thorbjørg Utgård og Sigrunn Romslo. Styremedlemmer i Lesja Bygdemuseum er Oddvar Romundset og Einar Morken. Aagot S. Botheim og Peder Bjorli er varamedlemmer. Skriftnemnd for årboka: Tor Einbu, leiar/redaktør, Odd Reidar Hole, Hans Enstad, Rolf Sørumgård og Oddvar Romundset.

Sigmund Kolstad er engasjert som kasserar og tiltrer styret.

Etter årsmøtet var det servering ved 9. klasse ved Lesjaskog skule og loddsalg.

Leiaren i Dovre og Lesja krigsminneforening, Rune Nørstegård fortalde om krigsminne i Lesja og om krigshandlingane i april 1940. Oddvar Romundset la fram arbeidsplan for 2019.

**Møte og representasjon**

Sidan førre årsmøtet har det vore 6 ordinære styremøte. På årsmøtet i Gudbrandsdal Historielag møtte Rolf Sørumgård, Marit og Sigmund Kolstad. Leiaren møtte på årsmøtet i «Markens Grøde». Det årlege Gudbrandsdals-seminaret på Maihaugen vart halde 29. januar og der møtte Sigurd K. Bø, Rolf Sørumgård, Odd Reidar Hole, Mari Sæland, Marit Kolstad og Oddvar Romundset.

**LORKVERNA**

**Dugnadsarbeid.**

I Lorkvernkomiteen sit Kjell Erik Meiningen, Odd Reidar Hole, Mari Sæland, Sigurd K. Bø og Kari Austvik. Dei leier arbeidet med vedlikehald og fornying av Lorkverna, ser til at dei tekniske anlegga fungerer og organiserer dugnader når det trengst for vedlikehald eller forbetringar på Lorkverna. I sommar vart det gjort bord og benker til ny sittegruppe mellom tørrstugu og stallen. Odd Reidar og Per ordna dette og med litt hjelp av fleire sytte dei også for at skålen var full av ved da vinteren kom.

.

**Kvernsteinkurs**

I pinsa inviterte Sagelva Vasskraftsenter til to-dagars kvernsteinkurs. Dit reiste seks «møllarar» frå Lesja Historielag. Der fekk vi lære om produksjon og vedlikehald av kvernsteinar, og vi fekk praktisk øving i hogging og tilpassing av dei. Læraren var Torbjørn Løland frå Hyllestad i Sogn. Han hadde laga nokre kopiar av gamle handkverner som han hadde med seg. Vi bestemte oss raskt for å kjøpe ei slik handkvern til Lorkverna for å vise utviklinga frå handkraft til vasskraft.

**Besøk og omvisning.**

Dette året har 2426 skrive seg inn i gjesteboka på Lorkverna, og det er nesten nøyaktig det same som i fjor. I turboka ved Lorfossen talde vi 814 namn. Det er ca. 150 færre enn i fjor, og har truleg samanheng med at boka eit par perioder ikkje har vore tilgjengeleg. Vi veit at det er mange besøk på Lorkverna som ikkje blir registrert i gjesteboka når ingen frå historielaget er der.

Møllarkurset var den 13. juni og i forlenginga av dette hadde vi eit førstehjelpskurs med Aud Gjørwad frå Røde Kors. Det er nyttige kunnskapar å ha dersom uhell eller akutt sjukdom skulle oppstå når vi er på vakt på Lorkverna. Også i år sette vi opp ein turnus med to møllarar på vakt kvar helg, men vi kutta ut fredagane i juni og august da det har vore lite behov for omvisning på desse dagane. Utanom den vanlege opningstida har vi teke imot skuleklasser og andre grupper. Nytt i år var besøk av ei gruppe på 35 personar frå Landslaget for offentlege pensjonistar. Til avtalt pris vart dei trakterte med kaffe og kringle i tillegg til full omvisning. Det var eit svært hyggeleg besøk, det mangla ikkje på ros og vellæte frå gjestane over Lorkverna og mottakinga dei fekk, og attåt gav det ei god inntekt til laget.

Også dette året har Chamoristallen hatt rideleir med overnatting på Lorkverna 4-5 gonger. Rideleiren er eit hyggeleg innslag som er med på å skape liv på Lorkverna, og det set vi stor pris på. Dei bruker husa til overnatting og opphaldsrom for kursdeltakarane, og er alltid så flinke til å rydde og gjera det triveleg etter seg. Vi har lagt til rette med eit lagerrom for dei bak øvre skålen, og dei disponerer flata bak skålen til innhegning for hestane.

**Malting i tørr-stugu**

I år tok vi tørr-stugu i bruk til malting av korn. Ubeisa såkorn av beste kvalitet fekk vi frå Tofte på Dovre. Kornet vart lagt til bløyting i Lora i tre dagar, deretter vart det breidd utover på hjellane i tørrstugu til groing. Etter 4-5 dagars groing fyra vi opp i kleberomnen og heldt høg temperatur i tørrstugu 3-4 dagar til malten var tørka. Siste etappe av maltinga foregjekk under Lorkverndagen 28. august så folk kunne få innblikk i prosessen og smake på maltet.

**Ølbrygging**

Bryggedagen vart bestemt til måndag 28. oktober. Før brygginga måtte maltet reinsast for rot-trådar og spirer og deretter malast. Odd Reidar grovstilte kverna, for malt til brygging skal vera vesentleg meir grovmale enn mjølet. Til brygginga fekk vi med oss ein sunndaling med lang erfaring som bryggjar. Han hadde dessutan med seg ein del utstyr vi mangla. Brygginga tok heile dagen og vel så det, og etter 3-4 dagars gange vart ølet tappa opp og fordelt på bryggjarane.

**Spikkedag**

I år hadde vi spikkedag den 15. juni. Det var husflidslaget som stod for det meste, og vi var bortimot 30 deltakarar med stort og smått. Ein særs triveleg dag og eit hyggelege møte mellom barn og eldre. Her har vi verkeleg litt å lære bort, og det er så triveleg å sjå kor ivrige barna blir når dei får barkbåtane til å segle eller seljefløytene til å låte.

**Blestring**

Av ulike grunnar har det vore lite blestring dette året, men smedelevane starta som vanleg skuleåret sitt på Lorkverna med kolbrenning og blestring. I år hadde dei eigen instruktør, og ingen frå historielaget var direkte engasjert. Vi har forventning om større aktivitet i det varme området på Lorkverna neste år. Sigurd K har fått ein god kontakt ved NTNU i Trondheim som vi trur vi etter kvart vi få stor nytte av, både til å finne eigna myrmalm og til å rettleie oss med blestringa.

**ARRANGEMENT**

**Kveldsseto.**

I samarbeid med Venneforeninga og Gudbrandsdalsmusea arrangerer vi kveldsseto kvar andre torsdagskveld i månaden i vinterhalvåret. Gudbrandsdalsmusea held hus, historielaget tek seg av programmet og venneforeninga syter for trakteringa. Etter kvart er det Tunstugu som er mest brukt, men vi arrangerer også kveldsseto andre stader i bygda når det høver. Tema vi har hatt på bygdetunet i 2019 er gamle ferdselsvegar, buer i fjellet, den arkeologiske utgravinga på Verket, hest og hestereiskap, Lessøe compagnie og geologien i Lesja. Kveldsseto om Nygarden på Lesjaverk hadde vi på Nygarden, og kveldsseto om Lesja kyrkje i kyrkja.

Rolf Sørumgård har også dette året hatt ansvaret for planlegging og gjennomføring av desse kveldane og Marit Kolstad og etter kvart Mari Sæland i Venneforeninga tek ansvar for serveringa. Oppslutninga om kveldsseto er svært god, som oftast har det møtt opp mot 40-50 personar.

**Bokpresentasjon**

I haust vart vi kontakta av Gyldendals Forlag om vi kunne ta på oss å arrangere presentasjon av Ingar Sletten Kolloen sitt nye bokverk; «Under krigen». Det gjorde vi på Tunstugu den 25. november. Det var godt frammøte og det vart ein interessant kveld der forfattaren sjølv las og fortalde frå boka. Etterpå var det kaffeservering, boksalg og signering.

**Dugnadsfester**

I år vart det to dugnadsfester. Den «ordinære» var den 15. mars. Da var det duka til festbord i steinfjoset i Jønsonbrenna. Kjersti Åvangen hadde kokt nydeleg suppe og bakt brød, og det var kaffe og kaker. Det vanka takk og godord om vel utført dugnadsarbeid, Odd Dalum & co eller «Rita og karan» som dei kalla seg, sytte for kvek musikk og god stemning.

Da vi hadde bryggja i november, fann vi ut at vi måtte ta neste års dugnadsfest på forskott slik at møllarane og andre dugnadsfolk kunne få smake på maltølet frå Lorkverna. Denne foregjekk i Jønsonbrenna, den 30. november. Menyen og programmet var om lag som på førre dugnadsfesten, ferskt brød og suppe ved Kjersti Åvangen og musikk ved Odd Dalum & co. Erfaringa med malting og brygging vart gjennomgått og ølsmakinga vart ein viktig programpost. Så vidt vi forstod, fall ølet i smak hos dei fleste, og styrken var det ingenting å seia på, men det utarta likevel ikkje til ovdrykk og fyll! Godord og takk til dugnadsfolket var det denne gongen også, og det vart gjort spesiell stas på æresmedlemmene våre, Odd Reidar Hole, Otto Kornkveen og Tor Einbu. Dei fekk utdelt kvar sin diplom som synleg bevis på æresmedlemskapet.

**Jonsok**

I år var det endeleg tid for å få tent bålet som hadde stått over to jonsokkveldar på grunn av uhøveleg ver. Bålveden var nok blitt knusktørr på desse åra, for bålet brann ned med ein nesten eksplosiv og skræmande effekt. Kring 20 personar var møtt fram og koste seg med grilling og god prat utover sommarkvelden.

**Markens Grøde**

Under marknadsdagen 20. juli hadde vi historietime om korndyrking i eit historisk perspektiv og dessutan sal av bøker, mjøl og Lorkvernkoppar.

24. juli hadde vi markvandring på kulturminne frå gruvedrifta på Dalsida i 1840-åra. Vi fortalde om Verkensstugu og gruvedrifta for eit interessert publikum på ca. 15 personar, serverte kaffe og kringle og forflytta oss deretter til gruvene ved Nyseterstyggeberget.

28. juli arrangerte vi Lorkverndag med særleg fokus på korn og behandling av kornet. Det var maling av bygg både med handkverna og den vassdriven kverna, tørking av malt i tørrstugu og film om trusking på kvernhusloftet. Historia om Lorkverna vart fortalt, Einar Morken las dikt av Audun Høgbrenna der korn var tema, det var sal av mjøl, bøker og Lorkvennkrus og ikkje minst var det servering av vassgraut med skjør, kaffe og kringle. Husflidslaget stampa ein ullvev under arrangementet, og den fekk vi behalde.

Som ei forlenging av Markens Grøde var vi med på skurdonn på Stor-Kollstad-jordet 26. september. Der fekk vi demonstrert kornhausting med skyru, ljå og sjølvbindar, og banda vart lagt i kornhesjer til tørking. Korvidt kornbanda seinare vart truska, er eg usikker på, for dagen etter kom det skikkeleg med blaut nysnø og la seg i kornhesjene.

Olsok-festen var som vanleg 29. juli. Det var over 100 frammøte, nydeleg ver og eit flott arrangement med festtale av nytilsett direktør i Gudbrandsdalsmusea, Øystein Rudi, musikk ved «Marit og karan», allsang og som vanleg kaffe med biteti og hyggeleg prat.

For historielaget er det sjølvsagt hyggeleg å kunne bidra så mykje under Markens Grøde, men det vart kanskje i travlaste laget for enkelte av oss.

**ANDRE TILTAK**

**Verkensstugu**

Verkensstugu på Filling står att etter gruveverksemda på Dalsida i 1840-åra. Restaureringa av dette huset var det første dugnadsprosjektet historielaget drog i gang etter at det vart stifta i 1983. Styret har gjort vedtak om å oppgradere huset og å utstyret det med informasjonstavler m.v. Såleis kan folk få kjennskap til historia og kulturminne frå denne tida, og dei kan bli teke vare på. Den 25. mai var styret m.fl. på synfaring der og arbeidet med oppgradering kom i gang. Den 26. juni var kommunen og fjellstyret på synfaring og vart orientert om planane våre. Huset var da reingjort, det var lagt golv på hemsen og bygd trapp opp. Uteområdet er også rydda og lagt til rette som rasteplass. Arbeid med infotavler er i gang og vi har planer for parkering, skilting og eventuelt inngjerding.

**Årboka 2019**

Korn og korndyrking sette sitt preg på årboka som på så mange av aktivitetane i historielaget i sommar. Elles er det stoff om lokale hendingar under siste verdskrigen, autentiske forteljingar frå dei som opplevde krigshandlingane, og ikkje minst det viktige vedtaket i statsråd på Stuguflåten i 1940, noko som gjer Stuguflåten Hotell til eit nasjonalt kulturminne. Da barnehagen kom til Lesja på 1970-talet var det ei storhending som skapte både glede og konfliktar i bygda. Dette er no også blitt interessant lokalhistorie. Framsida av årboka er pryda av ein brakteat – ein slags mynt frå 1300-talet som vart funne ved dei arkeologiske utgravingane ved massefangstanlegget på Verket - eit spennande prosjekt som enda ikkje er avslutta. Ved sida av Lorkverna, er årboka er det største og desidert viktigaste dugnadsprosjektet vårt. Dei 36 årbøkene vi til no har gjeve ut, er ei lokalhistorisk skattekiste av uvurderleg verdi. Tor Einbu har redigert dei siste 18 utgåvene, og det er ein kulturinnsats det står stor respekt av.

**Rosemåling frå Lesja**

Dette vart tittelen på boka om rosemåling som i år endeleg var klar for å gjevast ut. Det var med stor spenning vi fekk boka i hendene like før jul, og vi vart ikkje skuffa. «Rosemåling frå Lesja» er ei kulturhistorie som går langt utover det lokale, og som viser at lesjingar på 17-1800 talet faktisk var pionerar og nyskaparar innanfor denne sjangeren av brukskunst. Boka vart lansert på Tunstugu 12. desember der forfattarane Odd Reidar Hole, Tord Buggeland og Kåre Hosar fortalde om arbeidet med boka og om dei mange rosemålarane med røter i Lesja. Boka vart straks lagt ut for sal, og er møtt med stor interesse både lokalt og av rosemålarmiljø i andre bygder.

**Tematisk kulturminneplan for Lesja**

Historielaget har engasjert seg sterkt i arbeidet med kulturminneplanen for Lesja, og i 2019 vart planen vedteken av kommunestyret. Det er no ei viktig sak for historielaget å bidra til at denne planen ikkje berre hamnar i ein skuff, men blir ein viktig reiskap for å ta vare på og formidle kunnskap om kulturminna i bygda.

**Økonomi**

Økonomien er framleis solid takka vere gode tilskot til ein del av prosjekta våre. Men dei faste inntekter er relativt små, så drifta tærer på kapitalen. For å sikre økonomien framover er det viktig at vi heile tida greier å finne fram til relevante finansieringskjelder for nye prosjekt.

Lesja, 25. mars - 2020

Oddvar Romundset